Beurtkrag duur voort tot Donderdag(Argieffoto: Johannes Plenio/pixabay) Eskom het gesê fase 2-beurtkrag sal van vanaand 21:00 tot minstens Donderdag om 05:00 voortduur. “In ŉ poging om noodreserwes op te bou, sal fase 2-beurtkrag ongelukkig verleng word. Die beurtkrag is ook nodig om ander bykomende risiko’s in die kragopwekkingsvloot aan te spreek,” het die kragvoorsiener Vrydag in ŉ verklaring gesê. Eskom sal tydens dié periode poog om ŉ aantal kragopwekkingseenhede weer in diens te kry en die publiek word gemaan om elektrisiteit spaarsamig te verbruik. Beplande instandhouding beloop 5 277 MW en onbeplande onderbrekings beloop 14 760 MW. “Terwyl ons steeds werk aan vier eenhede by Tutuka, waar die vervoerband onklaar geraak het, was daar ook binne ŉ kort tydjie ŉ rits lekkasies by die ketelpyp.” Noodreserwes is verder uitgeput weens ŉ onderbreking by kragopwekkingseenhede by Kusile-, Komati- en Hendrina-kragstasies. ŉ Kragopwekkingseenheid wat by Majuba-kragstasie aangeskakel kon word het vandag effense verligting gebring, maar dit was nie voldoende om die omvattende verbruik van noodreserwes te voorkom nie. Eskom onderneem om enige veranderinge dadelik te kommunikeer.